google/wiki40b huggingface dataset:
Bensen X-25

Historie

Under Vietnamkrigen ønsket USAs flyvåpen å gi flymannskap som var tvungne til å forlate flyet over fiendtlig territorium, en mulighet til å styre nedstigningen, noe datidens fallskjermer ikke ga. X-25 skulle erstatte katapultsetet, og etter utskytning skulle rotoren automatisk foldes ut og starte autorotasjon, slik at piloten kunne komme seg vekk fra stridsområdet. 3 varianter ble bygd, X-25 som var umotorisert, og X-25A og X-25B som var ment for pilot-trening.
Avslutningen av Vietnamkrigen gjorde at flyvåpenet mistet interessen for konseptet, og ingen fullskala utskytningstester var gjennomført da prosjektet ble kansellert i 1968.
X-25A og X-25B er bevart, og står utstilt på henholdsvis National Museum of the USAF i Dayton, Ohio, og på Air Force Flight Test Center Museum ved Edwards Air Force Base, California.

Design

X-25 var en ombygd versjon av Bensens standard B-8 autogyro. Konstruksjonen var enkel, med aluminiumsramme og et sete til piloten. X-25A og B var basert på Bensen B-8M autogyro, og var utstyrt med en motororisert fremdriftspropell som var montert bak setet til piloten.
Mikroplast

Mikroplast er små plastpartikler i miljøet som har en størrelse på fra 5 millimeter ned til 1 mikrometer. Det er et økende miljøproblem at plast flyter ut i havet. Mikroplast er blitt påvist i organismer på alle nivåer i den marine næringskjeden, samt i vannet og sedimentene i havet.

Klassifisering

Mikroplast deles i to typer:

Primær mikroplast

Primær mikroplast er produsert for å anvendes i ulike produkter. I noen kosmetikk- og tannkremtyper er mikroplast (polyeten) tilsatt produktet for å gi en slipende eller skrubbende effekt. Primær mikroplast står for rundt 1 prosent av de samlede landbaserte kilder, og ender i havet via avløpssystemet.

Sekundær mikroplast

Sekundær mikroplast brytes eller slites ned fra større plastprodukter, f.eks. bildekk, plastposer og skosåler. Produkter av plast som flyter ut i havet vil over tid bli brutt ned til mindre deler, til plasten havner i gruppen mikroplast. Ved videre nedbrytning blir mikroplasten til nanoplast.  
Mye av den sekundære mikroplasten i havet er blitt dannet på land, stort sett ved slitasje på plastprodukter. Den langt største posten står biltrafikken for. I Danmark alene anslår man at mellom 4 200 og 6 600 tonn partikler fra bildekk tilføres vannmiljøet årlig. Andre store kilder er kunstgressbaner (primær mikroplast fra oppmalte bildekk), skosåler, veistriper (maling), og tekstiler (f.eks. av fleecematerialer).
Norgesmesterskapet i bueskyting 2016

Norgesmesterskapet i bueskyting 2016 bestod av flere arrangementer som i 2016 kåret norgesmestere i bueskyting.
NM innendørs ble arrangert i Klepphallen på Klepp 11.–13. mars. 
NM i 3D ble arrangert i Ulvik 13.–14. august. 
NM i skiveskyting ble arrangert i Bugårdsparken i Sandefjord 19.–21. august. 
NM i feltskyting ble arrangert i Sørmarka i Oslo 10.–11. september. 
Kongepokalene ble vunnet av Marit Haugseth, Jarl Alexander Løkkebergøen og Ove Erdal.
FA-cupen 1878/79

FA-cupen 1878/79 var den åttende sesongen av FA-cupen. 43 lag deltok, men seks lag spilte ikke noen kamper. Old Etonians vant finalen mot Clapham Rovers.
Philippe Kieffer

Tidlige liv

Kieffer ble født i Port-au-Prince i Haiti. Hans familie var fra Alsace. Han studerte ved École des Hautes Études Commerciales og ble bankdirektør i New York City.

Starten av krigen

2. september 1939, i en alder av 40 år, meldte Kieffer seg til militærtjeneste. Han gikk inn i den franske marinen hvor han var reserveoffiser, en uke senere. Han tjenestegjorde på slagskipet «Courbet» og ved hovedkvarteret til den nordre flåten under slaget ved Dunkerque. 
Kieffer forlot London 19. juni 1940 og gikk inn i Forces Navales Françaises Libres den 1. juli 1940, på dagen den ble opprettet.
Gallimimus

Beskrivelse

De flate, tannløse kjevene var kantet med horn og dannet et slags nebb. Gallimimus' lange, fleksible hals gjorde det mulig å gjøre raske og brå bevegelser med hodet. Dermed kunne den fange små, raske byttedyr. Fingerspissene hadde klør, men de var for svake til å ta sterke tak. Gallimimus gikk oppreist på de sterke bakbeina, og skrittet avgårde med lange steg. Ble den skremt, kunne den løpe i svært høy hastighet over korte avstander. Gallimimus hadde en smal fot med lange tær som veide lite og var lett å flytte. Bare de to ytre tærne berørte bakken når den sprintet av sted. Når den løp, holdt den sin slanke hale rett bakover som en motvekt til den korte kroppen.
Den ble omtrent 5,6 meter lang. Hodet kunne nå 3 meter over bakken. En voksen Gallimimus veide ca. 250 kg.
Sosial lagdeling

Sosial lagdeling eller sosial stratifikasjon er et begrep innen sosiologi som betegner den hierarkiske strukturen i et samfunn som deler inn menneskene i klasser, grupper, kaster eller andre former for strata. I alle samfunn hvor upersonlige kontakter forekommer finnes en form for sosial lagdeling, men hierarkiets konstruksjon varierer kraftig fra samfunn til samfunn.
Vurderingen av hvilken betydning den sosiale lagdelingen har varierer kraftig mellom ulike ideologier. Funksjonalister og strukturalister mener at ettersom sosial lagdeling eksisterer i de fleste samfunn så må en form for hierarki være bra eller nødvendig for samfunnets stabilitet. Konfliktteoretikere mener derimot at lagdelingen i mange samfunn forårsaker en mangel på sosial mobilitet, samtidig som den gjør ressursene vanskelig tilgjengelige. For eksempel mener marxister at lagdelingen holder tilbake arbeiderklassen fra sosioøkonomisk utvikling, samtidig som den gjør at overklassen kan fortsette å utnytte proletariatet i generasjon etter generasjon.
Antropologer påpeker at det faktisk eksisterer samfunn helt uten sosial lagdeling, i første rekke blant jeger- og sankerkulturer. Dette gjelder dog bare for samfunn hvor individene lever i meget små grupper som er isolert fra hverandre. I alle større eller mer komplekse samfunn finnes en eller annen form for sosial lagdeling, og endog i mindre grupper er gjerne visse individer mer dominerende enn andre.
Sēngzhào

Sēngzhào (pinyin; tradisjonell kinesisk: 僧肇; Wade-Giles: Seng-chao; japansk: 僧肇, Sōjō; født 384, død 417) var en kinesisk buddhistisk filosof fra det senere Qin-dynastiet ved Chang'an. Født av en fattig familie i Jingzhao, oppnådde han litterære egenskaper, deriblant evnen til å lese Pali, og ble en skribent. Gjennom dette fikk han adgang til forskjellige uvanlige dokumenter. Han var påvirket av taoistene Laozi og Zhuangzi. Selv om han var påvirket av Dotokyu-kyo (Daodejing), ble han begeistret da han oppdaget vimalakīrtisūtraen, og dette førte til at han ble en buddhist. Han var kjent som den dyktigste eleven til Kumārajīva.
Direkte utvikling

Direkte utvikling eller fullstendig utvikling brukes om dyr der hele fosterutviklingen skjer i egget eller i morens liv, slik at de nyfødte eller nyklekte individet har alle eller nesten alle de voksne dyrenes typiske trekk. Uttrykket brukes først og fremst om dyr tilhørende grupper som normalt har larvestadier, slik som amfibier. Direkte utvikling har oppstått i alle fall 12 ganger uavhengig av hverandre i flere amfibiegrupper. Mange trangmunnfrosker og hele familien Strabomantidae har direkte utvikling.
Fosterutvikling hos dyr med mer komplisert kroppsbygning krever mye næring for å gjennomføre en fullstendig utvikling. Dette forekommer derfor vanligvis hos dyr med store egg med mye plomme eller hos dyr der fosteret kan ta til seg ekstra næring fra andre kilder enn plommen i fostertiden. Også mikroskopiske dyr i havet har ofte direkte utvikling fordi de er for små til å lage store mengder planktoniske larver. Alle levendefødende dyr slik som morkakedyr har direkte utvikling i mors liv. Fullstendig utvikling finnes hos alle krypdyr, bruskfisker, enkelte beinfisker, hos alle landlevende og en del marine snegler og hos blekkspruter. De fleste andre dyr har mer eller mindre tydelige larvestadier, og også hos pungdyr og hos spurvefugler er ungene små og helt hjelpeløse.
Nikkeby

Nikkeby er ei bygd og et fergested sørvest på Laukøya i Skjervøy kommune i Troms. Bebyggelsen strekker seg rundt 2,5 kilometer opp langs Lauksundet fra sørspissen av øya. Fra Nikkeby går fylkesvei 349 nordover til grendene Hamnnes, Storelva og Hellnes. Disse stedene  er nå fraflyttet, og Nikkeby er eneste sted på Laukøya med fastboende befolkning. I 2019 var det 10 innbyggere på Nikkeby.
Bygda har fergeforbindelse til Lauksundskaret på Arnøya og Storstein på Kågen.
El Galeón

Geografi

Byen ligger sør i Canelones i Costa de Oro, ved bredden av Río de la Plata.
Smolnyj

Smolnyj-instituttet (russisk: Смольный институт, Smolnyj institut) er bygd i Palladin-stil, og ligger i St. Petersburg og har vært involvert i mye av Russlands historie.
1806-1808 oppførte arkitekten Giacomo Quarenghi bygningen på oppdrag fra Smolnyj-instituttet. Dette instituttet ble etablert av Ivan Betskoj i 1764, og var et russisk utdanningsinstitutt for adelsdamer. Det var den første institusjonen for utdanning av kvinner i Russland. Navnet ble tatt fra Smolnyj-klosteret, et nonnekloster som ligger like i nærheten.
I 1917 valgte Vladimir Lenin å bruke bygningen som Bolsjevikpartiets hovedkvarter under oktoberrevolusjonen. Den ble Lenins bosted for noen måneder, inntil hovedstyret flyttet inn i Kreml i Moskva. Det lokale kommunistpartiet beholdt huset, og det ble i praksis byens rådhus.
I 1927 ble Leninstatuen reist. Sergei Kirov ble drept her i 1934. Etter 1991 har det vært borgermesteren residens og byens hovedadministrasjon (fra 1996 Guvernøren). Vladimir Putin arbeidet her fra 1991 til 1997 i Anatolij Sobtsjak sin administrasjon.
Gerlachestredet

Gerlachestredet er et sund som skiller Det antarktiske arkipel fra Danco Coast på Antarktishalvøya. Eduard Dallmann oppdaget den sørlige munningen på sin ekspedisjon i 1873–74, mens Belgica-ekspedisjonen under ledelse av Adrien de Gerlache utforsket hele sundet i januar–februar 1898 og navnga det etter ekspedisjonsskipet «Belgica». Etter hjemkomsten ble navnet endret til ære for ekspedisjonslederen selv på forespørsel fra ekspedisjonsmedlemmer. Gerlachestredet ble ytterligere kartlagt på Jean-Baptiste Charcots ekspedisjoner i 1903–05 og 1908–10.
Volleyball under Asialekene 2006

Volleyball under Asialekene 2006. Volleyball var en av flere sporter under Asialekene 2006 i Doha i Qatar. Turneringene ble avviklet 26. november til 14. desember 2006. Det var i ni damelag og nitten herrelag som deltok i volleyballturneringene.
Northern Arizona University

Northern Arizona University  ble grunnlagt i 1899, og bar opprinnelig navnet Northern Arizona Normal School. Det ligger i Flagstaff i den amerikanske delstaten Arizona.
NAU har 20 5624 studenter og 1 492 vitenskapelig ansatte (2006), og er dermed den mest betydelige utdannelsesinstitusjon nord i delstaten. I 2006 var skolepengene US$ 4 546 for studenter folkeregistrert i Arizona.
NAU har tilbudt fjernundervisning i mer enn 30 år, og har dessuten mindre læresteder i Arizona som tilbyr kveldskurs og lokale etterutdanningskurs.
Universitetet er regionalt kjent for gode studiemuligheter for pedagogikk og for hotell- og restaurantfag ved School of Restaurant Management. Det undervises ellers i en bred portefølje av klassiske liberal arts fagtilbud og profesjonsfag. School of Forestry underviser i miljørettede skogbruksfag. W.A.Franke College of Business er universitetets egen business-skole.
Ved NAU Center for High Altitude Training kan idrettsutøvere trene i 2 100 meters høyde.
Sør-Varanger museum

Sør-Varanger museum ble etablert i 1964, og har siden 2009 vært en del av Varanger museum.
Museet har grensehistorie som sitt spesielle ansvarsområde og skildrer Sør-Varangers sammensatte grensehistorie; fra det norsk-russiske fellesområdet som kommunen var en del av før grensedragningen i1826 til dagens flerkulturelle samfunn med Finland i vest og Russland i øst som nærmeste naboer.

Historie

Sør-Varanger museum ble etablert i 1964 som en privat institusjon og ble noen år senere overtatt av Sør-Varanger kommune. Foreningen som til da hadde eid museet, Sør-Varanger historie- og museumslag ble til Sør-Varanger Historielag. Historielaget og museet har fortsatt et nært samarbeid. Museets første anlegg, Bjørklund gård, ble kjøpt allerede i 1967 og i dag har museet 16 ulike distriktsanlegg. Disse ligger spredt rundt i kommunen og representerer et tverrsnitt av byggeskikk og historie knyttet til viktige linjer i kommunens eldre historie.
I Pasvik finner du Strand skoleinternat, Nordre Namdalen gård og den norske nybyggergården Bjørklund gård. I Bugøynes ligger Lassigården, et tidligere handelshus for kjøpmannsfamilien Esbensen i Vadsø. Langs Neidenelva ligger den finske nybyggergården Labahågården som også er i museets eie. 
Fra 1982 var Strand skoleinternat i Pasvik museets hovedbygning og alle utstillinger var lagt dit. I 1997 sto Grenselandmuseet i Kirkenes ferdig, administrasjonen ble flyttet dit og nye faste utstillinger ble bygget opp.
1. september 2009 ble Sør-Varanger museum med i det konsoliderte Varanger museum.

Grenselandmuseet

Grenselandmuseet er museets hovedadministrasjon og ligger rett ved E6, innfartsåren til Kirkenes. Utstillingene gjenspeiler viktige milepæler i grensehistorien, som norsk, finsk og russisk innvandring, gruvehistorie, fornorskning, andre verdenskrig og kulturmøter gjennom tidene. I tillegg har museet også kunstutstillinger.
Kaosteori

Kaosteori er en beskrivelse av visse ikke-lineære dynamiske systemer som under visse vilkår oppfører seg som et fenomen kjent som kaos. Et kaotisk system er blant annet svært sensitivt til startvilkårene (populært kalt sommerfugleffekten). Som et resultat av denne sensitiviteten vil et system med kaotiske trekk tilsynelatende oppføre seg tilfeldig med en eksponesiell spredning av feil, selv om systemet er deterministisk på den måten at systemet er godt definert og ikke inneholder tilfeldige parametere. Eksempel på slike systemer er atmosfæren, solsystemet, platetektonikk, turbulens, økonomi, folkevekst og mange forskjellige dissipative strukturer. 
Systemer som er matematisk kaotiske er deterministiske og har dermed en viss orden. Denne tekniske bruken av ordet kaos strider mot vanlig språkbruk der ordet kan bety total uorden. I fysikk har man et lignende felt kalt kvantekaosteori som studerer ikke-deterministiske systemer som følger kvantemekanikkens lover.
I tillegg til å ha orden i form av å være deterministisk, har kaotiske systemer vanligvis godt definert statistikk. For eksempel er Lorenzsystemet kaotisk, men har en klart definert struktur, som man kan se på figuren til høyre. Været er kaotisk, mens klimastatistikk ikke er det.
Linux Journal

Linux Journal (ofte bare LJ) var et månedstidsskrift som ble utgitt i perioden 1. mars 1994 til 7. august 2019. Hovedområdet var  Linuxkjernen og operativsystemene som bygger på denne kjernen. Tidsskriftet ble gitt av Belltown Media, Inc. (Houston, Texas). 
Linux Journal var det første Linux-tidsskriftet på markedet. Det første nummeret kom ut 1. mars 1994 og inneholdt blant annet et intervju med Linuxkjernens opphavsmann, Linus Torvalds.  
LJ publiserte artikler om utvikling og bruk av Linux og tilhørende programvare for lesere med ulik teknisk kunnskap, eksempelvis alt fra hvordan skrive device drivers til hvordan redigere fotos med GIMP. Artiklene omfattet bruksanvisninger (how-to), læreverk (tutorial), tips, markedsanalyser, omtale av Linux-produkter og annet. 
I begynnelsen av juli 2014 ble det kjent at NSA klassifiserte Linux Journal som et ekstremistforum og at deres XKeyscore-program fulgte lesere av Linux Journal som om de var potensielle terrorister.
7. august 2019 ble tidsskriftet lagt ned.
Magnum Research

Historie

MRI er et privat selskap basert i Fridley, Minnesota. Hovedaksjonæren Jim Skildum (president og styreleder) og John Risdall (styremedlem og daglig leder), har vært involvert i selskapet siden det ble opprettet i 1979.

Produkter

Selskapet designet og utviklet Desert Eagle pistolen, som blir produsert i Israel av Israel Weapon Industries (IWI), bortsett ifra et kort opphold ifra 1995 – 2000 hvor den ble produsert i USA av Saco Defense. MRI importerer Jericho 941 serien med pistoler under navnet Baby Eagle. De importere tidligere Barak SP-21 pistolen. Andre produkter inkluderer BFR serien med singel-action magnum revolvere, Mountain Eagle og MagnumLite rifler.
Natalie

Etymologi

Natalie er en opprinnelig fransk form av det latinske kvinnenavnet Natalia, som er avledet av (dies) natalis, «fødselsdag». Navnet ses gjerne sammenheng med natale domini som betyr «jul». Nathalie er en variant av Natalie.
Norpress

Norpress var et nyhetsbyrå eid av Orkla Media. Byrået ble etablert i 1946 da Høires Pressekontor, Høirepressens Propaganda- og Organisasjonskontor og Høirepressens Oslokontor slo seg sammen til Høires Pressekontor, senere Høyres Pressebyrå. Byrået ble finansiert av partiet og medlemsavisene, samt med statstilskudd.
I 1987 endret byrået navn til Norpress Norsk Pressebyrå i forbindelse med at det ble kjøpt av Orkla Media. Etter misnøye med byrået tok flere redaktører i Orkla initiativ til å etablere det konkurrerende byrået Avisenes Pressebyrå fra 1. januar 1998, og allerede sommeren 1998 ble Norpress lagt ned fordi en mistet de fleste Orkla-avisene som kunder.
Fritt forlag

Fritt forlag var et norsk bokforlag som ga ut norske og oversatte noveller, romaner og faktabøker. Forlegger var Øyvind Asbjørnsen og sjefredaktør var Bent Hvale. Fritt forlag ble etablert i november 2005 og hadde kontor i Oslo. Etter i underkant av seks års drift ble Fritt Forlag erklært konkurs i 2011.
Farsta (bydelsområde)

Farsta er et bydelsområde i Söderort i Stockholm med drøyt 45 000 innbyggere. Fagersjö, Farsta, Farstanäset, Farsta strand, Gubbängen, Hökarängen, Larsboda, Sköndal, Svedmyra og Tallkrogen er bydelene i området.
Tidligere var området delt mellom Farsta og Söderled bydelsområder.
MS «Prinsesse Ragnhild» (1981)

I Skandinavia

Skipet ble satt i drift januar 1981 og seilte til 1990 for Jahre Line på ruten Oslo-Kiel (ofte kalt Kiel-ferga). Det ble deretter overtatt av Color Line og var i mange år selskapets flaggskip. I 1992 ble hun ombygget og forlenget ved det spanske verftet Astilleros Españoles i Cádiz. Skipet har med ulike eiere trafikkert overfarten Oslo-Kiel i 23 år. I desember 2004 ble det erstattet av MS «Color Fantasy» på ruta fra Norge til Tyskland. Fra 27. april 2005 trafikkerte skipet strekningen Bergen/Stavanger – Hirtshals. I januar 2008 besluttet rederiet å legge ned ruten fra vestlandet til Hirtshals i Danmark, derfor fikk skipet ruten fra Oslo til Hirtshals, da forgjengeren MS «Color Festival» ble solgt for nærmere 400 mill NOK. Denne ruten ble den 6. mai 2008 lagt ned, og MS «Prinsesse Ragnhild» lagt i opplag i Sandefjord.

I Amerika

3. september 2008 ble hun solgt til det amerikanske rederiet Celebration Cruise Line for om lag 180 millioner kroner, og ble brukt til kortdistanseseiling i Karibien. Skipet ble omdøpt MS «Bahamas Celebration» og fungerte som cruiseskip i fast rutetrafikk mellom Port Everglades (Fort Lauderdale) i USA og Bahamas. Bildekket var ikke i bruk på denne strekningen. Resten av skipet fikk noen moderate oppgraderinger som følge av at skipet skulle fungere i cruisemarkedet, blant annet har det blitt utstyrt med fasiliteter som svømmebasseng og spa.
31. oktober 2014 hadde skipet et sammenstøt med et ukjent objekt utenfor Freeport på Bahamas mens det var underveis til Palm Beach i USA. Skroget fikk en flenge under vannlinjen på babord side, og tok inn vann på de nederste dekkene. MS «Bahamas Celebration» gjorde vendereis til Freeport der passasjerene ble satt i land. Det ble ikke rapportert om noen personskader, men skipet hadde slagside på 10% mot babord . Etter å ha inspisert skipet i tørrdokk, besluttet rederiet å erstatte MS «Bahamas Celebration» med det nyere og større MS «Grand Celebration» (kjøpt fra Carnival). I januar 2015 ble MS «Bahamas Celebration» solgt til skipsopphuggere. I juli 2015 var skipet underveis til skipsopphuggingssenteret i Alang, India. Huggingen startet 29. oktober 2015

Branner om bord

Det har vært fire branner ombord på skipet:  8. juli  1999 , 1. mars
2002, 10. desember 2006,  12. desember 2011.
Ronnie James Dio

Starten, Elf og Rainbow

Ronnie James Dio startet med trompet, bass og gitar ved siden av sangen og begynte sin karriere med sin første single med Ronnie and the Redcaps i 1958 og spilte tradisjonell rock'n roll fra den tiden. De gav jevnlig ut singler med noe eget og noe coverlåter. I 1962 byttet de navn til Ronnie and the Prophets. I 1967 byttert bandet navn og besetning og kalte seg The Electric Elves. I 1969 byttet de igjen navn til The Elves og deretter til ELF. Stilen ble litt hardere rock med innslag av litt blues og til dels gospel.
Sterkt influert av klassisk sangteknikk skulle Ronnie etterhvert sette sitt preg på rock og på genren som senere dukket opp, Heavy Metal. 
I 1972 var ELF oppvarmingsband på en konsert med Deep Purple. Gitaristen i Deep Purple, Ritchie Blackmore, la merke til stemmen til Ronnie Dio. Han kontaktet Ronnie Dio et noen år senere da han brøt ut av Deep Purple og startet sitt eget band, «Ritchie Blackmore's Rainbow» (senere Rainbow). Alle medlemmene fra ELF unntatt gitaristen ble hyret inn nye bandet i 1975, men de ble sparket en etter en av Blackmore etter det første albumet. Rainbow hadde stor suksess med klassikere som «Long Live Rock and Roll», «Man on the Silver Mountain», «Catch the Rainbow», «Kill the King» og «Stargazer». Etter noen få år ble det uenighet om hvilken musikkgenre de skulle fortsette i.
Blackmore ønsket en mer kommersiell rock, noe Ronnie Dio var sterkt imot.  Ronnie James  Dio forlot bandet i 1978. Ronnie Dio deltok på Rainbows tre første studioalbum samt et konsertalbum.

Black Sabbath (1979–1982, 1990–1992)

I 1979 overtok han som vokalist i Black Sabbath etter Ozzy Osbourne. Sabbath hadde stor suksess med platene Heaven & Hell (1980) og Mob Rules (1982), i tillegg til konsertalbumet Live Evil. Men så sluttet Dio for å starte sitt eget band. Han ble erstattet i Black Sabbath med Ian Gillan. I 1990 var Dio tilbake og sammen ga de ut albumet Dehumanizer i 1992, som er Sabbaths sekstende studioalbum. På albumturneen ble Sabbath spurt om å åpne for Ozzy Osbourne i Los Angeles da Ozzy hadde meldt at han ville pensjonere seg som musiker. Bandet sa ja, men Dio var imot. Etter en konsert 13. november 1992 sluttet Dio i Sabbath, og Judas Priest vokalist Rob Halford overtok på de to siste konsertene på turneen.

Dio (1982–1991, 1993–2010)

I 1982, etter tre år i Sabbath, sluttet Dio for å starte sitt eget band. Han reiste til Storbritannia, tok Sabbaths daværende trommeslager Vinny Appice med seg, hvorpå han startet bandet Dio, med eks Rainbow-bassist Jimmy Bain og gitarist Vivian Campbell. Dio hadde stor suksess med blant annet platene Holy Diver (1983), The Last in Line (1984) og Sacred Heart (1985). Bandet var sentral i prosjektet Hear 'n Aid med singelen «Stars» («Heavy-Rock for Afrika», 1985). Dio blir ansett som et av 1980-tallets største heavy-metalband og fortsatte sin suksess, dog med stadig utskiftning av personale.
Setagaya

Setagaya (世田谷区 -ku) er en av Tokyos 23 bydeler og også navnet på en av de mange nabolagene i bydelen.
Setagaya-ku ble grunnlagt den 15. mars, 1947. I Edo-perioden lå det 42 landsbyer i området. I 2008 hadde bydelen 844 638 innbyggere og en befolkningstetthet på 13 960 personer per kvadratkilometer hvilket er blant de høyeste i Tokyo. Setagaya ligger i den sørvestlige delen av Tokyo og er adskilt fra Kanagawa prefektur av elven Tama.
Bydelen er spesiell i så måte at den selv kaller seg for en by.